दूल्हा सहमा, बराती हैरान; कहीं धमाकेदार डांस तो कहीं दूल्हे की एंट्री पर दुल्हन ने बजाई सीटियां
उत्तर प्रदेश के हाथरस में दूल्हे के साथ बैठी दुल्हन ने जयमाला के स्टेज पर पिस्तौल से डबल फायरिंग कर सबको चौंका दिया। फायरिंग से दूल्हा तो सहम ही गया बाराती भी हक्के-बक्के रह गए।
उत्तर प्रदेश के हाथरस में दूल्हे के साथ बैठी दुल्हन ने जयमाला के स्टेज पर पिस्तौल से डबल फायरिंग कर सबको चौंका दिया। फायरिंग से दूल्हा तो सहम ही गया बाराती भी हक्के-बक्के रह गए। अभी यह वीडियो सोशल मीडिया पर वायरल है।
दुल्हन का वीडियो तेजी से हो रहा वायरल
वीडियो में शादी के जोड़े में स्टेज पर बैठी हुई दुल्हन अपने हाथ में पिस्टल लेकर ताबड़तोड़ हर्ष फायरिंग करती दिख रही है। साथ में दुल्हन के ठीक बगल में बैठा दूल्हा इस फायरिंग से एक बार को सहम सा गया।
नजदीक खड़े शख्स ने दुल्हन को पकड़ाई पिस्टल 
असल में, किसी शख्स ने शादी में दुल्हन को पिस्टल दे दी, जिसके बाद दुलहन ने जमकर हर्ष फायरिंग कर दी। दुल्हन ने हवा में लगातार डबल फायर किए।
फायर करने के बाद दुल्हन ने यह पिस्टल स्टेज पर खड़े शख्स को दे दी। ये वीडियो हाथरस जंक्शन क्षेत्र के गांव सलेमपुर में शुक्रवार यानी 7 अप्रैल को हुए शादी समारोह का बताया जा रहा है।
वीडियो वायरल होता देख पुलिस भी हरकत में आ गई है। मामले पर कोतवाली हाथरस जंक्शन प्रभारी गिरीश चंद गौतम का कहना है कि वायरल वीडियो की जांच पड़ताल की जा रही है।
भोजपुरी गाने पर दुल्हन ने दूल्हे के सामने जमकर किया डांस
दुल्हन के बेधड़क अंदाज का एक और वीडियो सोशल मीडिया यूजर्स के बीच छाया हुआ है। इसमें शादी के दौरान एक दुल्हन को अपने दूल्हे के सामने भोजपुरी गाने पर डांस करते देखा जा रहा है। इस वीडियो को इंस्टाग्राम पर रंजय कुमार नाम के शख्स ने शेयर किया है।
दरअसल, शादी के बाद ससुराल पहुंची दुल्हन को उसके ससुराल पक्ष वाले डांस करने के लिए कहते हैं। इस पर दुल्हन एक कमरे में अपने दूल्हे के सामने डांस करने लगती है। दुल्हन का प्यारा डांस देख दूल्हा खुद को नहीं रोक पाता और वह भी डांस करने लगता है।
दूल्हे की एंट्री पर बजने लगीं सीटियां, फिर मचाया धमाल
एक और वीडियो में दुल्हन अपने दूल्हे की धमाकेदार एंट्री पर फिदा हो जाती है। बीते मार्च में सोशल मीडिया पर इस तरह का एक वीडियो वायरल हुआ।
इसमें देखा जा सकता है कि किस तरह शादी स्थल पर पहुंचकर दूल्हा सीटी मार एंट्री से पल भर में दुल्हन का दिल जीत लेता है। दुल्हन भी कुछ देर बाद खुल जाती है और फिर दोनों मिलकर धमाल मचा देते हैं।